D ô v o d o v á    s p r á v a

Všeobecná časť

Návrh zákona, ktorým sa mení a dopĺňa zákon č. 175/1999 Z. z. o niektorých  opatreniach týkajúcich sa prípravy významných investícií a o doplnení niektorých zákonov v znení neskorších predpisov predkladá do legislatívneho procesu Ministerstvo hospodárstva Slovenskej republiky ako iniciatívny materiál.

	Predloženým návrhom zákona sa modifikuje ustanovenie § 1 zákona č. 175/1999 Z. z.. 
Upravuje sa predvetie v odseku 2 a toto sa rozširuje aj na logistické zabezpečenie významnej investície, vývoj a výskum. Súčasne sa upravuje v odsekoch 2 a 3 písmeno b). Súčasne sa ponecháva rozhodovanie vlády SR vo veci verejného záujmu významnej investície.

	Národná rada SR prerokovala a schválila 9. septembra 2004 ostatnú novelu zákona č. 193/2001 Z. z. o podpore na zriadenie priemyselných parkov a o doplnení zákona Národnej rady Slovenskej republiky č. 180/1995 Z. z. o niektorých opatreniach na usporiadanie vlastníctva k pozemkom v znení neskorších predpisov v znení neskorších predpisov (číslo 542/2004 Z. z.). Skupina poslancov predložila v druhom čítaní pozmeňujúci návrh, ktorý zasiahol do filozofie predloženého návrhu zákona. Týkal sa diferenciácie podielu štátu a obcí na zriaďovaní priemyselných parkov podľa miery nezamestnanosti v príslušnom okrese. Jeho súčasťou bola aj novela zákona č. 175/1999 Z. z. o niektorých  opatreniach týkajúcich sa prípravy významných investícií a o doplnení niektorých zákonov v znení neskorších predpisov, ktorá sa týkala podmienok posudzovania významnej investície tiež s ohľadom na mieru nezamestnanosti v príslušnom (ale v tomto prípade) kraji. Účelom predloženého návrhu zákona je zjednotiť tieto podmienky a upraviť znenie oboch zákonov tak, aby tieto ustanovenia sa stali vykonateľnými.

	Návrh zákona nebude mať dopad na verejné financie – na štátny rozpočet, ani na rozpočty VÚC a obcí. Návrh zákona nebude mať dopad na zamestnanosť a na životné prostredie.

	Návrh zákona je v súlade s Ústavou Slovenskej republiky, so zákonmi, s medzinárodnými zmluvami a inými medzinárodnými záväzkami Slovenskej republiky.

Doložka zlučiteľnosti
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky

      2. Názov právneho predpisu: Návrh zákona, ktorým sa mení a dopĺňa zákon č. 175/1999 Z. z. o niektorých  opatreniach týkajúcich sa prípravy významných investícií a o doplnení niektorých zákonov v znení neskorších predpisov 

3.	Záväzky Slovenskej republiky vo vzťahu k Európskym spoločenstvám a Európskej únii: bezpredmetné

4.	Problematika návrhu právneho predpisu: nie je upravená v práve Európskych spoločenstiev a v práve Európskej únie

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné

6.	Gestor: bezpredmetné

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom Európskych spoločenstiev a právom Európskej únie: bezpredmetné

Osobitná časť

K Čl. I – 

K bodu 1  – 

	Modifikuje sa predvetie § 1 ods. 2 zákona v tom zmysle, že za významnú investíciu sa môže považovať nielen stavba určená na výrobu, ale aj stavba určená na jej logistické zabezpečenie, výskum a vývoj. Týmto sa podstatne rozširujú možnosti využitia tohto zákona aj pre investorov, ktorí v Slovenskej republike investujú, a to do sofistikovaných činností, ktoré nesmerujú len do výroby tovarov, ale aj do výskumu a vývoja.

K bodom 2 a 3 – 

	Definícia významnej investície v § 1 odsekoch 2 a 3 sa zjednodušuje, a to aj v nadväznosti na bod 1. návrhu zákona. Zámerom je na Slovenskú republiku prilákať tiež investície, ktoré budú mať objem aspoň 1 miliardu Sk, ale budú smerovať do napr. výskumu a vývoja a neprinesú možno bezprostredný efekt v zvyšovaní zamestnanosti a raste výroby. Ich efekt sa prejaví ale v následnom rozvoji národného hospodárstva.

K bodu 4 – 

	Úprava nadväzuje na ostatnú novelu príslušného zákona. Zásadná chyba spočíva v tom, že zákon hovorí o miere nezamestnanosti podľa údajov Štatistického úradu SR v kraji za príslušný polrok a podľa nej direfencuje podmienky výšky investície, aby mohla byť považovaná za významnú – 1 miliarda Sk, resp. 500 miliónov Sk. Štatistický úrad SR ale takéto zisťovania nerobí, preto sa navrhuje úprava, ktorá znamená zisťovanie nezamestnanosti v okrese na základe údajov Ústredia práce, sociálnych vecí a rodiny SR.

K Čl. II – 

K bodom 1 a 2 – 

	V prípade ponechanie schváleného znenia by bolo toto nevykonateľné. Ministerstvo hospodárstva SR nadväzuje na zmenu v systéme poskytovania podpory na zriaďovanie priemyselných parkov, ale navrhuje minimálnu úpravu. Miera evidovanej nezamestnanosti sa bude posudzovať podľa údajov Ústredia práce, sociálnych vecí a rodiny SR.

K Čl. III - 

	Navrhuje sa účinnosť zákona odo dňa 1. septembra 2005.